Kastelo Weiherburg

Κastelo Weiherburg (germane: Schloß Weiherburg; iam ankaŭ Weyerburg, Weierburg) estas malfrugotika bieno en la kvartalo Hötting de Insbruko (Aŭstrujo). Tuj apudas la Insbruka Alpa Zoo. Nomdonanto estis fiŝlageto ekzistinta ĝis 1911. Kiam en 1420 la landsuverena rezidejo translokiĝis de Meran al Insbruko, fare de duko Frederiko la 4-a, nobeloj kaj riĉuloj ekstarigis Insbruke (aŭ en ties medio) proprajn domojn. Weiherburg-on do konstruigis la familio Tänzl kiu riĉiĝis per ekspluato de arĝento je Schwaz. Ili ankaŭ posedis la Kastelon Tratzberg. Ĉ. 1480 la Tänzl-oj vendis la insbrukan posedaĵon al la duko Sigismondo de Aŭstrio. Post ties abdiko en 1490, reĝo Maksimiliano ricevis Weiherburg-on. Li promociis ĝin en 1493 al nobela bieno, renomis ĝin kaj cedis ĝin al sia kanceliero Oswald von Hausen. En 1560 aĉetis ĝin Veit von Langenmantel, ido de aŭgsburga patricia familio sed naskiĝinta en Tramin. Tiam iĝis freskoza alkonstruaĵo, la Langenmantel-salono. Arkiduko Ferdinando la 2-a pligrandigis la tuton kaj ordonis aranĝon de apuda bestoĝardeno. Post pluraj ŝanĝoj de posedantoj, la municipo insbruka transprenis ĉi bienon en 1911; urbestro Alois Lugger dekretis restaŭradon (1976-78). En niaj tagoj ĝi estas reprezenta ejaro por kulturaj kaj sociaj eventoj kun restoracio. La belega Kapelo Sankta Anno estis konsekrita dum la regado de Conrad Reichard, episkopo de Brixen, do inter 1481 kaj 1513. Ĉirkaŭ la 1798-a jaro plibeligis ĝin per freskoj Joseph Leopold Strickner. La altarbildo montras la Dipatrino inter la sanktuloj Anno kaj Kristoforo. Eksteraj ligiloj hejmpaĝo de la kafejo sur Weiherburg Weiherburg sur tutaŭstruja burgolisto Notoj